Wokrjes statistiku wo wobchadnych přeńdźenjach wozjewił
Budyšin (SN/MWj). Stacionarny spěšnosć měrjacy nastroj při statnej dróze S 100 w Pančicach-Kukowje je jedyn z najwunošnišich błyskačow Budyskeho wokrjesa. Tole wuchadźa ze statistiki, kotruž je krajnoradny zarjad dźensa wozjewił. Po njej su loni w Pančicach-Kukowje 5 346 jězdźidłow błysknyli, štož wunjese wokrjesej 104 000 eurow. „Najpilniši“ błyskač wokrjesa pak steji při zwjazkowej dróze B 6 w Błócanach (Plotzen). Tam su loni 10 312 přespěšnych šoferow błysknyli a dohromady 206 500 eurow kasěrowali. Na druhim městnje steji připrawa w Póckowach ze 7 220 lepjenymi přeńdźenjemi a 137 500 eurami pokutneho pjenjeza. Błyskač w Chelnje je po informacijach wokrjesa 2 636 razow wuspěšnje dźěłał a wokrjesej 45 000 eurow dochodow wunjesł, tón w Hodźiju je 3 590 razow błysknył (58 000 eurow) a nastroj w Mučowje 3 280 razow (50 000 eurow).
pol_Latn szl_Latn